**ИЗВЕШТАЈ О РАДУ САВЕЗА ЗА РЕКРЕАЦИЈУ И ФИТНЕС СРБИЈЕ**

**за 2016. годину**

У наведеном периоду Савез за рекреацију и фитнес Србије спровео је велики број активности у различитим сегментима свог деловања. Савез је ове године имао велики број активности које ће у овом извештају бити набројане таксативно са акцентом на веће и значајније догађаје:

## 20. фебруара 2016. ПРЕДАВАЊЕ О ЛИЦЕНЦИРАЊУ У ПАНЧЕВУ

Пред великим бројем окупљених тренера у великој сали Спортског савеза Панчева, Небојша Стојаноски, председник Савеза за рекреацију и фитнес Србије одржао је предавање о лиценцирању у фитнесу.

## 18. до 21. фебруара 2016. ДЕЛЕГАЦИЈА СРФС ПОСЕТИЛА САЈАМ ФИТНЕСА У БОЛОЊИ

Делегација Савеза за рекреацију и фитнес Србије боравила је од 18. до 21. фебруара у Болоњи у посети сајму Форум клуб - 17. по реду сајму и међународном конгресу фитнеса, велнеса и спа клубова. У делегацији савеза били су Владимир Камперелић, члан Управног одбора, Милан Јањић, председник Надзорног одбора, Ана Ганчев Секулић, председница комисије за међународну сарадњу, Зорана Шијан Оборина, чланица комисије за међународну сарадњу и Милош Бунић, уредник магазина Fitness Management International.

## 29. фебруара 2016. ПРОГРАМСКО ФИНАНСИРАЊЕ И КОРИШЋЕЊЕ МЕЂУНАРОДНИХ ФОНДОВА

Небојша Стојаноски и Драган Томашевић присуствовали су као представници Савеза за рекреацију и фитнес Србије, тренингуза оснаживање капацитета представника спортских савеза- „Припрема и реализација пројеката из области међународне сарадње и упознавање са концептом програмског финансирања“, које је 26и 27. фебруара организовало Министарство омладине и спорта.

## 13. марта 2016. СРФС НА НАЈВЕЋЕМ LES MILLS ФИТНЕС ФЕСТИВАЛУ У РЕГИОНУ – ONE LIVE SERBIA

Више од 2000 љубитеља фитнеса и инструктора вежбало је 13. марта у истом ритму на највећем LesMills фитнес фестивалу у региону - „One live Serbia“, који је након бројних светских метропола коначно одржан и у Београду. Савез за рекреацију и фитнес Србије је подржао овај светски догађај и на њему је представио најновије пројекте и активности попут новог Календара активности и процеса лиценцирања – издавања дозвола за рад.

## 10. до 13. марта 2016. S-tech TIM BILDING NA SNEGU

Компанија S-tech која послује у саставу Uniqa осигурања боравила је од 10. до 13. марта на тим билдингу на Копаонику. За забаву, спортске активности, организацију скијања и све остало неопходно за опуштање од свакодневних радних активности, побринуо се тим аниматора Савеза за рекреацију и фитнес Србије.

## 03. априла 2016. FITNESS DAY 4

У организацији фитнес клуба Be fit из Панчева, а под покровитељством града Панчева, у граду на Тамишу је по четврти пут за редом одржан Fitness day – фестивал фитнеса и рекреације. Као и увек до сада, Савез за рекреацију и фитнес  Србије је подржао ову манифестацију.

## 09. априла 2016. 7. ОТВОРЕНИ ДАН РЕКРЕАЦИЈЕ И ФИТНЕСА СОМБОР 2016.

Спортски савез града Сомбора и Савез за фитнес и рекреацију Војводине уз подршку Спортског центра Соко и Савеза за рекреацију и фитнес Србије, у Сомбору су, по седми пут за редом организовали 7. Отворени дан рекреације и фитнеса Сомбор 2016.У склопу манифестације Небојша Чокорило, спортски директор Савеза за рекреацију и фитнес Војводине и члан Комисије за лиценцирање СРФС, је одржао  предавање „Лиценцирање у рекреацији и фитнесу“.

## 11. априла 2016. ПОРШЕ НА ЗЛАТИБОРУ

Тим аниматора Савеза за рекреацију и фитнес Србије боравио је од 07. до 10. априла на Златибору на тим билдингу који је организовала Порше групација Србије. Као и увек до сада СРФС аниматори побринули су се да ова три дана протекну у доброј атмосфери и уз обиље спортско-рекреативних активности.

## 07. до 11. априла 2016. ДЕЛЕГАЦИЈА САВЕЗА ЗА РЕКРЕАЦИЈУ И ФИТНЕС СРБИЈЕ У ПОСЕТИ САЈМУ ФИБО 2016.

Делегација Савеза за рекреацију и фитнес Србије узела је учешће на сајму фитнеса, велнеса и здравља – ФИБО 2016, који је од 07. до 10. априла 2016. одржан у Келну, Немачка. Делегацију СРФС чинили су Драган Томашевић, генерални секретар СРФС, Владимир Камперелић, члан Управног одбора, Милан Иветић, члан Комисије за лиценцирање, Зорана Шијан Оборина, члан Комисије за међународну сарадњу СРФС и Милош Бунић уредник магазина Fitness Management International.

## 20. априла 2016. ФК ЧУКАРИЧКИ ПОСЕТИО СРФС - #уПознатиРекреацију

 Савез за рекреацију и фитнес Србије (СРФС) угостио је шефа стручног штаба и фудбалере Чукаричког чиме је почела акција „уПознатиРекреацију“ у оквиру које ће професионални спортисти и јавне личности подржати рекреативни спорт. Из седишта СРФС тренер ФК „Чукарички“ Милан Лешњак, искусни нападач Ненад Миросављевић и млади фудбалер Стефан Шапић позвали су све људе да се баве рекреативним спортом и тако брину о свом здрављу.

## 23/24. априла 2016. САВЕЗ ЗА РЕКРЕАЦИЈУ И ФИТНЕС СРБИЈЕ НА ВИТЕЗ ФЕСТУ

Савез за рекреацију и фитнес Србије под покровитељством Секретаријата за спорт и омладину први пут учествовао je на традицоналном дводневном Витез фесту на Београдској тврђави. СРФС је поред репрезентативног штанда код централне бине на горњем делу Калемегдана организовао у доњем делу тврђаве спортско-рекреативне и забавне садржаје за децу.

## 05. маја 2016. ПОПУЛАРНИ ГЛУМАЦ ПОДРЖАО АКЦИЈУ СРФС „уПознатиРекреацију“

Савез за рекреацију и фитнес Србије (СРФС) посетио је популарни глумац Срђан Ивановић и у свом шаљивом стилу указао на важност бављења физичком активношћу како са аспекта покрета и професије којом се бави тако и из здравственог угла.

## 13. маја 2016. ПРОМОЦИЈА СПРАВЕ GLUTE BUILDER

Пред великим бројем окупљених власника клубова, тренера и јавних личности у Хотелу 88 соба у Београду, Савез за рекреацију и фитнес Србије и компанија DD Wellness solutions организовали су промоцију нове машине Glute builder немачког произвођача фитнес опреме GYM 80. На презентацији је говорио Артуро Гарсија Лопез из Шпаније, директор научног истраживања и развоја ове реномиране компаније.

## 14. маја 2016. FITNESS CHALLENGE 2016 - ПЕЋИНЦИ

На теренима за мале спортове и у сали за физичко васпитање Основне школе „СлободанБајић Паја“ у Пећинцима је 14. маја одржано такмичење у функционалним вежбама „Fitness challenge 2016“, које је окупило такмичаре из целе Србије. Уз подршку Савеза за рекреацију и фитнес Србије такмичење је организовао Фитнес клуб „Fit&amp;Wellness“ из Пећинаца.

## 14. маја 2016. ФИТНЕС СТАВ 3

Стручно-научни скуп Фитнес став 3 о повредама у спорту, здравој исхрани и раду са најмлађима у фитнесу одржан је 14. маја на Факултету за спорт и туризам у Новом Саду. На једнодневном скупу који су организовали ТИМС и СРФС стручњаци су говорили и о физиолошким и психолошким аспектима опоравка од повређивања у спорту.

## 14/15. маја 2016. СПОРТСКО САБРАЊЕ СВЕТЕ СРБИЈЕ

Савез за рекреацију и фитнес Србије учествовао је у манифестацији Треће Спортско Сабрање Свете Србије. Сабрање је трајало два дана на Ади циганлији - 14. и 15. маја, a СРФС је узео учешће у организовању спортско-рекреативних садржаја за најмлађе.

## 21. маја 2016. ФИТНЕС ИЗАЗОВ 2016 – НОВИ САД

У организацији Савеза за рекреацију и фитнес Војводине, у сарадњи са Факултетом спорта и физичког васпитања, а уз подршку Савеза за рекреацију и фитнес Србије на Ђачком игралишту у Новом Саду 21. маја је одржан Фитнес изазов 2016.

## 21. маја 2016. КОШУТЊАК ЧЕЛЕНЏ РЕЈС

У београдском излетишту Кошутњак у Пионирском граду одржана је пета по реду трка са препрекама Кошутњак Challenge Race 2016. У 12 часова је 400 најиздржљивијих тркача имало прилику да заврши несвакидашњи подухват – 5,5 км крос трке са чак седам препрека.

## 22. маја 2016. II „Fly“ куп

II “Fly“ куп у фит-киду одржан је 22. маја 2016. у Новом Саду. Организатори такмичења су били Фитнес и гимнастички клуб “Fly” из Новог Сада и Савез за рекреацију и фитнес Србије. Ове године на “Fly” купу је учествовало око 120 такмичара из 7 градова Србије, што је дупло већи број учесника него прошле године. Такмичење је одржано у свим категоријама од 3 до 17 година, а отворио га је Проф. др Небојша Чокорило, спортски директор Савеза за рекреацију и фитнес Војводине и професор на Факултету спорта и физичког васпитања у Новом Саду.

## 22. маја 2016. 2. ФИТНЕС ФЕСТИВАЛ – РУМА

У организацији Спортског клуба „Power training“ у Спортској хали у Руми је 22. маја по други пут за редом одржан Фитнес фестивал, едукативно рекреативна манифестација коју је подржао Савез за рекреацију и фитнес Србије.

## 28. маја 2016. iBIZFIT – ПРВИ ФИТНЕС БИЗНИС ФОРУМ У СРБИЈИ

Први форум у Србији на којем се о фитнесу говорило кроз димензију менаџмента, маркетинга, продаје и других бизнис области, одржан је 28. маја на Факултету спорта и физичког васпитања у Новом Саду у организацији компаније iFit. Поред тема посвећених бизнису и менаџменту значајан део ове манифестације био је посвећен и правној регулативи неопходној за рад клубова. Проф. др Небојша Чокорило, члан комисије за лиценцирање Савеза за рекреацију и фитнес Србије одржао је предавање на тему „Лиценцирање (дозволе за рад) у фитнесу.

## 30. маја 2016. IX СКУПШТИНА СРФС

На Факултету спорта и физичког васпитања у Београду, Савез за рекреацију и фитнес Србије је одржао IX редовну скупштину. Скупштини је присуствовао велики број клубова чланова који су активно учествовали у раду и одлучивању. Скупштина је усвојила Извештај о раду за 2015. годину, финансијски извештај и извештај Надзорног одбора. Усвојен је и нови Статут СРФС усклађен са новим Законом о спорту.

## 01. до 04. јуна 2016. РИМИНИ ВЕЛНЕС

По други пут за редом Савез за рекреацију и фитнес Србије се представио на овом реномираном међународном сајму. Штанд СРФС у хали Ц1 током сва четири сајамска дана био је место окупљања за више од 100 људи који су у организацији Савеза стигли у Римини, као и место сусрета са бројним партнерима из Европе и региона. Као и прошле године СРФС је за своје чланове организовао посету овој међународној смотри фитнеса и велнеса. За све заинтересоване чланове савез је спремио сјајан програм: уз бесплатан превоз, бесплатне улазнице за све дане сајма и смештај по бенефицираним ценама сви чланови су имали прилику да проведу неколио дана у Риминију, да стекну нова знања и искуства, додатно се едукују и остваре нове контакте у бранши. Као бонус уследио је и излет у Републику Сан Марино и упознавање са њеним знаменитостима.

## 11. јуна 2016.ТИМ БИЛДИНГ СБЕРБАНКА

Тим билдинг за запослене Сбербанке одржан је у суботу 11. јуна у Пионирском граду у Београду. За анимацију и забаву свих присутних побринуо се тим аниматора Савеза за рекреацију и фитнес Србије.

## 11. јуна 2016. МЕЂУНАРОДНА КОНФЕРЕНЦИЈА „СПОРТ, РЕКРЕАЦИЈА, ЗДРАВЉЕ“

У организацији Високе спортске и здравствене школе, 11. и 12. јуна, у Београду је одржана I Међународна конференција „Спорт, рекреација, здравље“. Конференцију је подржао Савез за рекреацију и фитнес Србије који је на конференцији представио своје активности и програме.

## 19. јуна 2016. BELGRADE BUSINESS RUN

У недељу 19. јуна 2016. године од 10 до 14 часова у Топчидерском парку, испред Милошевог конака, одржана је, по први пут у Србији, бизнис трка за запослене. Трку суорганизовали Савез за рекреацију и фитнес Србије и Београдски тркачки клуб, уз подршку партнера који су обезбедили изврстан провод након трке.

## 30. јуна 2016. ЈАВНИ ЧАС РЕКРЕАЦИЈЕ – СУБОТИЦА

У организацији Савеза за рекреацију и фитнес Војводине и клуба Н центар, на теренима у Дудовој шуми у Суботици је 30. јуна одржан Јавни час рекреације. На часу су представљени актуелни групни аеробни програми који су изазвали опште интересовање Суботичана. Овој презентацији коју је подржао Савез за рекреацију и фитнес Србије присуствовао је и Генерални секретар СРФС Драган Томашевић.

## 03. августа 2016. ПОСЕТА СЕДИШТУ ДССВ

## Генерални секретар СРФС Драган Томашевић и члан Управног одбора СРФС Владимир Камперелић бораве од 02.08.2016. до 04.08.2016. у Немачкој где су гости Немачке Фитнес Асоцијације.

## 04. септембра 2016. СРФС НА NIKE 10K ТРЦИ

У недељу 4. септембра, на београдском Ушћу, одржана је Belgrade 10K трка, највећа досада. Преко десет хиљада тркача трчало је градску руту од десет километара па се са сигурношћу може рећи да је Београд постао светска топ дестинација за љубитеље трчања. Као и свих година до сада, Савез за рекреацију и фитнес Србије био је присутан на NikeBelgrade 10k трци.

## 03/04. септембра 2016. СРФС НА ОРГАНИК ЛАЈВ ФЕСТУ

Савез за рекреацију и фитнес Србије учествовао је на шестом по реду Органик лајв фестукоји је, под слоганом „Будућност је данас“, 3. и 4. септембра одржан у Топчидерском парку. На овом фестивалу одрживог развоја, који промовише теме попут обновљивихизвора енергије, органске производње, заштите животне средине … СРФС је био задужен за сегмент здравог живота.

## 10/11. септембра 2016. СРФС НА САЈМУ ЗА ЖЕНЕ

Савез за рекреацију и фитнес Србије учествовао је на V Lady fair by Dove – сајму за жене који је одржан 10. и 11. септембра испред шопинг центра „Ушће“. На штанду савеза сви заинтересовани су могли да добију информације о значају редовног вежбања и здраве исхране, као и препоруке како да те императиве и реализују.

## 15. септембра 2016. 10 ГОДИНА САВЕЗА - РАСТИМО ЗАЈЕДНО

Пред великим бројем окупљених представника државних институција, клубова, факултета, спонзора и пријатеља, Савез за рекреацију и фитнес Србије је на пригодној свечаности одржаној 15. септембра у Скупштини града Београда, прославио десетогодишњицу постојања. Том приликом је представљен филм о досадашњем раду савеза, а бројним партнерима су уручене плакете у знак захвалности за подршку током прве деценије рада.

## 30. септембра 2016. VI ЕВРОПСКИ ФИТНЕС КОНГРЕС

У организацији Савеза за рекреацију и фитнес Србије, у петак 30. септембра 2016. године, у београдском Мадлениануму одржан је VI Европски фитнес конгрес, један од највећих догађаја ове врсте у региону.

## 02. октобра 2016. МАРКУС РУЛ ПОСЕТИО СРФС

Маркус Рул (Markus Rühl), један од најпознатијих светских такмичара у бодибилдингу, освајач бројних награда и промотер бренда суплементације All stars, посетио је Савез за рекреацију и фитнес Србије и разговарао са руководством савеза.

## 08. октобра 2016. КОЛОР РАНИНГ

Више од пет стотина тркача учествовало је на другој трци с бојама Color running powered by Tikkurila, одржаној под покровитељством Секретаријата за спорт и омладину Београда, а у организацији Савеза за рекреацију и фитнес Србије и Атлетског клуба Running. Color running је једна од најпопуларнијих и најузбудљивијихтематских трка у свету, чија је основна карактеристика посипање учесника бојама органског порекла.

## 14. октобра 2016. ПОСЕТА ГРАДУ СОМБОРУ

Представници Савеза за рекреацију и фитнес Србије Генерални секретар Драган Томашевић и Милош Бунић састали су се у Сомбору са Антонијом Нађ, чланицом градског већа Сомбора задуженом за омладину и спорт. Састанку је присуствовао и Илија Лалић генерални секретар Савеза за рекреацију и фитнес Војводине.

## 15. октобра 2016. 3. COCA – COLA HAPPY RUN

У организацији спортског удружења Матуранти маратонци, у суботу, 15. октобра у Парку пријатељства на београдском ушћу, код споменика Вечна ватра, одржана је спортско –рекреативна манифестација “3. Coca - Cola Happy run”. Одржавање ове спортске приредбе подржао је Савез за рекреацију и фитнес Србије и на њој био задужен за рекреативне садржаје.

## 16. октобра 2016. FAMILY FITNESS DAY

По пети пут за редом у хали спортова у Панчеву одржана је спортско рекреативна манифестација Family fitness day. У организацији фитнес центра „СМС фитнес“ и под покровитељством Града Панчева и Савеза за рекреацију и фитнес Србије, овај догађај је бројним посетиоцима из Панчева и околине, али и других градова широм Србије, понудио мноштво разноврсних садржаја усмерених на промоцију рекреације и фитнеса.

## 17. октобра 2016. ГОДИШЊИ САСТАНАК ЕВРОПСКИХ ФЕДЕРАЦИЈА

Председница Комисије за међународну сарадњу СРФС, Ана Ганчев Секулић, учествовала је на IHRSA Годишњем састанку европских федерација који се одржава у Севиљи током 16. Европског конгреса који ова организација традиционално организује.

## 20. октобра 2016. ПРОМОЦИЈА КЊИГЕ „ФИТ У ТРУДНОЋИ С ПИЛАТЕСОМ“

Председник Савеза за рекреацију и фитнес Србије Небојша Стојаноски говорио је на промоцији књиге Тамаре Ратковић „Фит у трудноћи с пилатесом“ која је одржана 20.октобра у просторијама Аеробик и фитнес клуба „Стар“. Поред великог броја окупљених -представника дипломатског кора, медија, спонзора, пријатеља и сарадника, промоцији су у име савеза присуствовали и Зорана Шијан Оборина и Милош Бунић.

## 27. октобра 2016. ИВАН ПУЈА ПОСТАВИО РЕКОРД У TIME TRIAL ВОЖЊИ НА 24Ч

Иван Пуја, бициклистички ултрамаратонац поставио је државни рекорд у Time trail вожњи на 24 часа. У четвртак, 27. октобра 2016. године у Београду, возећи 24 Hours Time Trial, у старосној категорији 40-49 година, остварио је резултат од 504,9 км. Покровитељ и верификатор овог спортског догађаја био је Савез за рекреацију и фитнес Србије, као национални грански савез препознат за област спортске рекреације.

## 27. октобра 2016. СРФС ПРОСЛАВИО СЛАВУ

У четвртак, 27. октобра у просторијама СРФС, Савез за рекреацију и фитнес Србије прославио је Свету Петку, славу савеза. Обред сечења славског колача обавио је свештеник Војислав Костић из храма Светог Великомученика Димитрија.

## 01. новембрa 2016. ПОСЕТА КЛУБОВИМА У ПИРОТУ

Делегација Савеза за рекреацију и фитнес Србије у уторак 01. новембра, боравила је у радној посети Пироту. Председник и Генерални секретар СРФС, Небојша Стојаноски и Драган Томашевић и Властимир Поповић, обишли су три пиротска клуба и са њиховим представницима разговарали о стању фитнеса и спортске рекреације. Домаћин делегацији СРФС био је Горан Крстић, председник Кик бокс клуба Црна кобра.

## 01. новембрa 2016. XIII ФОРУМ ХОТЕЛИЈЕРА

Представници Савеза за рекреацију и фитнес Србије присуствовали су XIII Форуму хотелијера који је у организацији магазина Туристички свет, одржан у Привредној комори Србије. Савез је на овомзначајном догађају представљао своје активности од значаја за развој хотелског фитнеса: стручно оспособљавање, дозволе за рад, могућност усавршавања кадрова, берзу рада, могућност промоције ...

## 05. новембрa 2016. ФИТНЕС СТАВ 4 – ВЕЖБАЊЕ И ГОЈАЗНОСТ

Факултет за спорт и туризам из Новог Сада, у садарњи са Савезом за рекреацију и фитнес Србије, по пети пут је организовао једнодневни стручно – научни скуп Фитнес став. Теме овогодишњег Фитнес става посвећене су вежбању и гојазности.

## 16. новембрa 2016. ПРВА ГЕНЕРАЦИЈА ПОЛАЗНИКА СТРУЧНОГ ОСПОСОБЉАВАЊА СРФС ПОЧЕЛА СА РАДОМ

Предавањем које је одржао проф. др Душан Перић, у петак, 11. новембра, у центру за едукацију Савеза за рекреацију и фитнес Србије са радом је отпочела прва генерација полазника програма стручног оспособљавања – Спортски оперативни тренер фитнеса.

## 23. до 25. новембрa 2016. УСПЕШНО ОДРЖАН ПРВИ ФИТ СПОТ

Први Фит спот – регионални фитнес конгрес у организацији Савеза за рекреацију и фитнес Србије и компаније iFit успешно је одржан од 23. до 25. новембра у хотелу Гранд на Копаонику. Више од 120 људи, који су се окупили на српској планинској лепотици, могли су да уживају у мноштву садржаја – едукативних, спортских и забавних.

* **25. до 27. новембрa СРФС НА САЈМУ СПОРТА** Савез за рекреацију и фитнес Србије успешно се представио на Сајму спорта, који је у организацији Министарства омладине и спорта и Спортског савеза Србије, од 25. до 27. новембра по пети пут одржан на Београдском сајму.

## 01. децембра 2016. ПОТПИСАН УГОВОР СА ФСФВ ЛЕПОСАВИЋ

У просторијама СРФС, у четвртак 1. децембра потписан је уговор о пословно техничкој сарадњи између Савеза за рекреацију и фитнес Србије и Факултета за спорт и физичко васпитање Универзитета у Приштини са привременим седиштем у Лепосавићу. У име СРФС уговор је потписао председник Небојша Стојаноски, а у име факултета декан др Верољуб Станковић.

## 10. децембра 2016. XIX AEROBIC HAPPENING

У организацији Савеза за рекреацију и фитнес Београда и Факултета спорта и физичког васпитања Универзитета у Београду, 10. децембра је одржан XIX Aerobic happening. Пред великим бројем окупљених у сали Факултета спорта и физичког васпитања најбољи домаћи презентери представили су актуелне групне аеробне програме.

## 17. децембра 2016. FITNESS DAY 2

У организацији фитнес студија Gym Lifestyle, а уз подршку Спортског савеза Зрењанина и Савеза за рекреацију и фитнес Србије, у фискултурној сали Медицинске школе у Зрењанину је 17. децембра 2016. одржана Спортска манифестација Fitness day 2. За становнике града на Бегеју припремљен је богат програм с циљем развијања рекреације и здравог живота.

## 15. до 17. децембра 2016. ПОСЕТА НЕМАЧКОЈ АСОЦИЈАЦИЈИ

Представници Савеза за рекреацију и фитнес Србије боравили су од 15. до 17. децембра у посети Немачкој фитнес асоцијацији (DSSV). Делегација СРФС у којој су били Драган Томашевић, генерални секретар, Владимир Камперелић, члан УО и проф. др Небојша Чокорило, члан комисије за лиценцирање, одржала је низ састанака и сусрета са представницима немачке фитнес бранше.

## 21. децембра 2016. САВЕЗ НАГРАДИО НАЈБОЉЕ ЗА 2016. ГОДИНУ

У хотелу Crowne plaza у Београду, Савез за рекреацију и фитнес Србије је 21. Децембра одржао традиционалну годишњу свечаност и доделио признања за Фитнес клуб и Фитнес личност године. Пред великим бројем представника клубова, партнера и пријатеља савеза проглашени су најбољи у 2016. години: Фитнес клуб године – Фитнес клуб „Спортска академија Кочовић“ из Београда Фитнес личност године, у категорији најбољи менаџер – Мирјана Савков из клуба „СМС фитнес“ из Панчева Фитнес личност године, у категорији најбољи инструктор групних програма – Зорица Јовановић Ранковић из клуба „Be fit“ из Панчева Фитнес личност године, у категорији најбољи фитнес тренер – Марко Димитријевић из клуба „Fit in Марко Димитријевић“ Додељено је и специјално признање за посебан допринос развоју фитнеса и рекреативног спорта које је добио Даниел Иванковић, оснивач и власник компаније DD wellness solutions из Београда.

**За СРФС**

**\_\_\_\_\_\_\_\_\_\_\_\_\_\_\_\_\_\_\_\_\_**

**Небојша Стојаноски**

**Председник**